A Bizottság irányelve

(1991. június 25.)

a meghatározott fajtájú takarmánynövények és az olaj- és rostnövények forgalmazásának hivatalosan "elit vetőmagnak" vagy "minősített vetőmagnak" minősített vetőmagokra való korlátozásáról szóló 86/109/EGK irányelv módosításáról

(91/376/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 90/654/EGK irányelvvel. [1] módosított, a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [2] és különösen annak 3. cikke (3) bekezdésére,

tekintettel a 89/424/EGK irányelvvel [3] módosított 86/109/EGK bizottsági irányelvre [4] és különösen annak 3. cikkére,

mivel a 66/401/EGK irányelv megengedi egyes takarmánynövények elit vetőmagjának, minősített vetőmagjának és kereskedelmi vetőmagjának forgalmazását;

mivel a 66/401/EGK irányelv 3. cikkének (3) bekezdése felhatalmazza a Bizottságot, hogy megtiltsa a vetőmag forgalmazását, kivéve ha az hivatalos "elit vetőmag" vagy "minősített vetőmag" minősítést kapott;

mivel ennek megfelelően a 86/109/EGK irányelv [5], többek között, olyan vetőmagokra korlátozza bizonyos fajok vetőmagjának forgalmazását, amelyek hivatalosan "elit vetőmag" vagy "minősített vetőmag" minősítést kaptak;

mivel a 86/109/EGK irányelvben említett fajok némelyike esetében ez a forgalmazási korlátozás 1991. július 1-jétől érvényes; mivel most úgy tűnik, hogy számos ilyen faj esetében a tagállamok abban az időpontban nem lesznek abban a helyzetben, hogy elegendő mennyiségű elit és minősített vetőmagot termesszenek ahhoz, hogy kielégítsék a Közösségen belüli vetőmagkeresletet;

mivel ennek ellenére azon tagállamoknak, amelyek hivatalosan elismert fajtákkal rendelkeznek az érintett fajokból, ösztönözniük kell azok vetőmagjának termelését a hivatalos "elit vetőmag" vagy "minősített vetőmag" minősítés érdekében;

mivel a Bizottság felderíti az így termelt vetőmag forgalmazása ösztönzésének megfelelő eszközeit;

mivel ezért indokolt, hogy bizonyos átmeneti szabályokról rendelkezzenek, amíg nem termelhető e fajokból elegendő mennyiségű elit vetőmag és minősített vetőmag;

mivel az ezen irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,

ELFOGADTA EZT AZ IRÁNYELVET:

1. cikk

A 86/109/EGK irányelv a következőképpen módosul:

1. A 3. cikk helyébe a következő szöveg lép:

"3. cikk

A tagállamok úgy rendelkeznek, hogy 1991. július 1-jétől kezdődően csak akkor megengedett a következő növények vetőmagjának forgalmazása:

-Alopecurus pratensis L. | -réti ecsetpázsit |

-Arrhenatherum elatius (L.) Beauv. ex J. S. és K. B. Presl | -francia perje |

-Bromus catharticus Vahl | -rozsnok |

-Bromus sitchensis Trin. | -alaszkai rozsnok |

-Lupinus luteus | -sárga csillagfürt, nem keserű fajták |

-Lupinus angustifolius L. | -kék csillagfürt |

-Poa nemoralis L. | -ligeti perje |

-Trisetum flavescens (L.) Beauv. | -aranyzab |

-Phacelia tanacetifolia Benth. | -kaliforniai mézontófű |

-Sinapis alba L. | -fehér mustár |

ha az hivatalosan "elit vetőmag" vagy "minősített vetőmag" minősítést kapott."

2. A következő cikkel egészül ki:

"3a. cikk

(1) Amennyiben az (5) bekezdés másként nem rendelkezik, a tagállamok úgy rendelkeznek, hogy 1991. július 1-jétől kezdődően csak akkor megengedett a következő növények vetőmagjának forgalmazása:

-Agrostis canina L. | -ebtippan |

-Festuca ovina L. | -juhcsenkesz |

-Lupinus albus L. | -fehér csillagfürt, keserű fajták |

-Lupinus luteus L. | -sárga csillagfürt, keserű fajták |

-Trifolium alexandrinum L. | -alexandriai here |

-Trifolium incarnatum L. | -bíborhere |

-Trifolium resupinatum L. | -perzsa (fonák) here |

-Vicia sativa L. | -takarmánybükköny |

-Vicia villosa Roth. | -szöszös bükköny |

ha az hivatalosan "elit vetőmag" vagy "minősített vetőmag" minősítést kapott.

(2) A tagállamok az (1) bekezdésben említett időpont előtt tájékoztatják a Bizottságot arról, hogy mekkora mennyiségre van szükségük az (1) bekezdésben említett fajok vetőmagjaiból ahhoz, hogy 1991. december 31-e előtt bevessék a területeiket, amennyiben valószínű, hogy a hivatalosan "elit vetőmagnak" vagy "minősített vetőmagnak" minősített vetőmag erre nem elegendő.

(3) Azok a tagállamok, amelyek a (2) bekezdés alapján tájékoztatták a Bizottságot a hivatalosan "elit vetőmag" vagy "minősített vetőmag" minősítéssel rendelkező vetőmagban bekövetkező esetleges hiányról,

- összegyűjtik az érintett fajok mezőgazdasági növényfajok közös fajtajegyzékében felsorolt fajtáiról a területükön való alkalmazásához szükséges minden elérhető információt, és erről haladéktalanul, de legkésőbb 1991. október 1-jéig tájékoztatják a Bizottságot,

- ösztönzik az érintett fajok meglévő ökotípusainak megfelelő fenntartását, hogy eleget tegyenek a fajtaként történő hivatalos elismerés feltételeinek.

(4) Azon tagállamoknak, amelyek hivatalosan elismerték az érintett fajok fajtáit, ösztönözniük kell azok vetőmagjának termelését "elit vetőmag"-ként vagy "minősített vetőmag"-ként történő hivatalos minősítés érdekében; a Bizottság felderíti az így termelt vetőmag forgalmazása ösztönzésének megfelelő eszközeit.

(5) A (3) bekezdésben említett tagállamok felhatalmazást kapnak arra, hogy 1991. december 31-ig engedélyezzék a hivatalosan "kereskedelmi vetőmagként" vizsgált vetőmag forgalmazását olyan mennyiségig, amely fedezi a (2) bekezdésben említett hiányt. A 66/401/EGK irányelv IV. melléklete által előírt információ mellett a hatósági címke feltünteti:

- az érintett anyag típusát, és

- hogy a vetőmagot kizárólag az érintett tagállam számára szánják.

(6) Az 1991. december 31. után előforduló hiányok esetében a 66/401/EGK irányelv 17. cikkének rendelkezéseit kell alkalmazni."

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy megfeleljenek ennek az irányelvnek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ennek az irányelvnek a tagállamok a címzettjei.

Kelt Brüsszelben, 1991. június 25-én.

a Bizottság részéről

Ray Mac Sharry

a Bizottság tagja

[1] HL L 353., 1990.12.17., 48. o

[2] HL 125., 1966.7.11., 2298/66. o.

[3] HL L 196., 1989.7.12., 50. o.

[4] HL L 93., 1986.4.8., 21. o.

[5] HL L 93., 1986.4.8., 21. o.

--------------------------------------------------